Παλαί Γκαλιερά

Το Παλαί Γκαλιερά, Μουσείο Μόδας της πόλης του Παρισιού, (Γαλλικά: Le palais Galliera, musée de la Mode de la ville de Paris) είναι γαλλικό μουσείο που βρίσκεται στο 16ο διαμέρισμα του Παρισιού και είναι αφιερωμένο στην τέχνη και την ιστορία της ένδυσης και της υψηλής ραπτικής.

Το μουσείο είναι ανοιχτό στο κοινό κατά τη διάρκεια εποχικών εκθέσεων - δύο φορές το χρόνο κατά μέσο όρο - διάρκειας περίπου τεσσάρων έως έξι μηνών η κάθε μία. Συνήθως γίνονται αφιερώματα σε σχεδιαστές μόδας ή θεματικές εκθέσεις.

Το Παλαί Γκαλιερά είναι ένα από τα 14 μουσεία της πόλης του Παρισιού που από την 1η Ιανουαρίου 2013 διαχειρίζεται το δημόσιο διοικητικό ίδρυμα Paris Musées.

 Ιστορικό 
εναλλ.=|αριστερά|μικρογραφία|250x250εσ|Το Παλαί Γκαλιερά
αριστερά|μικρογραφία|333x333εσ|Το αίθριο του μουσείου Γκαλιερά
Με το θάνατο του συζύγου της το 1876, η Μαρία Μπρινιόλ-Σαλ ντε Φεράρι, δούκισσα Γκαλιερά, έγινε κληρονόμος μιας τεράστιας περιουσίας. Μεταξύ 1878 και 1894, έχτισε ένα μέγαρο για να στεγάσει τα πολυάριθμα έργα τέχνης που κατείχε, εκφράζοντας την επιθυμία να το παραχωρήσει στο Γαλλικό κράτος. Η επιθυμία της δεν πραγματοποιήθηκε από λάθος του συμβολαιογράφου στη σύνταξη των εγγράφων και το μουσείο παραχωρήθηκε στην πόλη του Παρισιού. Η κατασκευή του μουσείου ξεκίνησε το 1879 με σχέδια και επίβλεψη του αρχιτέκτονα Λεόν Ζιναίν. Το 1884, η δούκισσα έδωσε 6,5 εκατομμύρια φράγκα στην πόλη του Παρισιού για εργασίες απαραίτητες για την ολοκλήρωσή του.

Το 1886, ψηφίστηκε στη Γαλλία ένας νόμος που υποχρέωνε τους αρχηγούς των οίκων που βασίλευσαν στη Γαλλία καθώς και τους άμεσους κληρονόμους τους να εγκαταλείψουν τη Γαλλία. Η Δούκισσα Γκαλιερά, η οποία είχε στενές σχέσεις με τον οίκο της Ορλεάνης, εξοργίστηκε από το νόμο και καθώς δεν μπορούσε να ανακαλέσει τη δωρεά της για το νέο μουσείο, εγκατέλειψε την υπόλοιπη προγραμματισμένη δωρεά της. Έτσι, η συλλογή πινάκων και έργων τέχνης της παραχωρήθηκε στη Γένοβα της Ιταλίας, όπου τώρα εκτίθεται σε δύο μέγαρα.

Η Δούκισσα πέθανε τον Δεκέμβριο του 1888, πριν ολοκληρωθεί το μουσείο, αλλά τον Μάιο του 1889, οι κληρονόμοι της έδωσαν στην πόλη του Παρισιού 1,3 εκατομμύρια φράγκα για την συμπλήρωση της κατασκευής του μουσείου, που ολοκληρώθηκε τον Φεβρουάριο του 1894 και έγινε επίσημα δεκτό από την πόλη του Παρισιού λίγους μήνες αργότερα.

Ελλείψει της συλλογής έργων τέχνης Γκαλιερά, για την οποία σχεδιάστηκε, η πόλη του Παρισιού χρησιμοποίησε το μουσείο για προσωρινές εκθέσεις. Η πρώτη έκθεση, αφιερωμένη σε πορτραίτα γυναικών και δαντελών, εγκαινιάστηκε από τον Πρόεδρο Φελίξ Φωρ την 1η Μαρτίου 1895. Το 1902, έγινε μουσείο βιομηχανικής τέχνης και αργότερα χρησίμευσε ως χώρος για προσωρινές εκθέσεις μοντέρνας τέχνης. Στη συνέχεια, το μουσείο ενοικιάστηκε και μετατράπηκε σε χώρο δημοπρασιών. Στη δεκαετία του 1920, η πόλη του Παρισιού αποφάσισε να δημιουργήσει ένα μουσείο ενδυμάτων και αξεσουάρ, από τη συλλογή του Μωρίς Λελουάρ, η οποία στεγάζονταν στο μουσείο Καρναβαλέ.

Το 1977, το Παλαί Γκαλιερά έγινε το Μουσείο Μόδας της πόλης του Παρισιού.Jacques Mouclier, Haute couture, Jacques-Marie Laffont, juin 2004, 270 p. (ISBN 2-84928-052-6), « Mode et musée », p. 188.

Τον Ιούλιο 2018, το μουσείο έκλεισε για εργασίες επέκτασης στο υπόγειο. Το έργο χρηματοδοτήθηκε από τον οίκο μόδας Σανέλ και οι νέες αίθουσες θα διπλασιάσουν τον εκθεσιακό χώρο και θα στεγάσουν μια μόνιμη έκθεση για την ιστορία της μόδας από τον 18ο αιώνα μέχρι σήμερα, εκπαιδευτικά σεμινάρια, βιβλιοπωλείο και καφέ. Οι νέοι χώροι αναμένεται να λειτουργήσουν από την άνοιξη του 2020.

 Το κτήριο 
μικρογραφία|270x270εσ|Είσοδος του μουσείου
Το Παλαί Γκαλιερά βρίσκεται στην πλατεία Μπρινιόλ Γκαλιερά, ακριβώς βόρεια του Παλαί ντε Τοκιό και ένα τετράγωνο ανατολικά του Μουσείου Γκυιμέ. Ο αρχιτέκτονας Λεόν Ζιναίν βάσισε τα σχέδιά του στο παλάτι που είχε η δούκισσα Γκαλιερά στη Γένοβα. Το κτήριο είναι κατασκευασμένο από λαξευτή πέτρα σε ιταλικό αναγεννησιακό ρυθμό και υποστηρίζεται από ατσάλινο πλαίσιο, κατασκευασμένο από την Εταιρεία Άιφελ. Τα ψηφιδωτά δάπεδα και οι τρούλοι είναι έργα του Τζιαντομένικο Φακίνα (1826–1904). Τα αγάλματα στην πρόσοψη που βρίσκεται μπροστά στη λεωφόρο του Προέδρου του Oυίλσον αντιπροσωπεύουν τη Ζωγραφική, την Αρχιτεκτονική και τη Γλυπτική. Το 1916, ένα σιντριβάνι κατασκευάστηκε μπροστά στο μουσείο.

 Μουσείο μόδας 
Από το 1977, η πόλη του Παρισιού λειτουργεί το Παλαί Γκαλιερά ως Μουσείο Μόδας της πόλης του Παρισιού, ένα μόνιμο μουσείο αφιερωμένο στη μόδα. Οι συλλογές περιλαμβάνουν περισσότερα από 250.000 ρούχα και αξεσουάρ, είναι από τις πλουσιότερες στον κόσμο και αντικατοπτρίζουν τις τάσεις και τις συνήθειες της γαλλικής μόδας από τον 18ο αιώνα έως τη σύγχρονη εποχή.

Οι εγκαταστάσεις του μουσείου οργανώνονται ως εξής:

 Κοστούμια - από τον 18ο αιώνα έως σήμερα, συμπεριλαμβανομένων ενδυμασιών που ανήκαν στη Μαρία Αντουανέτα, τον Λουδοβίκο ΙΖ' και την αυτοκράτειρα Ιωσηφίνα, το φόρεμα που φορούσε η Όντρεϊ Χέπμπορν στο Πρόγευμα στο Τίφανις (1961) και ρούχα από επιδείξεις κορυφαίων σχεδιαστών μόδας του 19ου και 20ού αιώνα, μεταξύ των οποίων και οι Μπαλενσιάγκα, Πιέρ Μπαλμαίν, Αν-Μαρί Μπερετά, Λουίζ Σερουί, Σόνια Ντελωναί, Κριστιάν Ντιόρ, Ζακ Φαθ, Μαριάνο Φορτούνι, Ζαν-Πωλ Γκωτιέ, Ζιβανσί, Πωλ Πουαρέ, Πάκο Ραμπάν, Υβ Σαιν Λωράν και Έλσα Σκιαπαρέλι.
 Εσώρουχα - μια εξαιρετική συλλογή από εσώρουχα, κορσέδες, κρινολίνα κ.λπ.
 Αξεσουάρ - όπως κοσμήματα, μπαστούνια, καπέλα, βεντάλιες, πορτοφόλια, κασκόλ, γάντια (ένα ζευγάρι ανήκε στη Σάρα Μπερνάρ), ομπρέλες ηλίου και βροχής.
 Γραφικές τέχνες και φωτογραφίες - γραμματόσημα, σχέδια, φωτογραφίες, διαφημίσεις κ.λπ.

 Εξωτερικοί σύνδεσμοι 
Η ιστοσελίδα του Μουσείου Γκαλιερά (γαλλικά, αγγλικά)

 Παραπομπές 

Κατηγορία:Μουσεία στο Παρίσι
Κατηγορία:Μουσεία στη Γαλλία